# Forskrift om kommunal skolefritidsordning (SFO) i Midt-Telemark kommune

### Høringsutkast

### Hjemmel

Forskriften er fastsatt i Midt-Telemark kommunestyre XX.XX.XXXX, med hjemmel i Lov om grunnskoleopplæring og den videregåande opplæringa (opplæringslova) § 4-5 femte ledd.

### § 1 Formål og virkeområde

Skolefritidsordningen skal i samarbeid med hjemmet gi elever i 1.-4. trinn et godt og variert aktivitetstilbud. SFO er også et tilbud for barn med særskilte behov i 1.-7. klasse. Skolefritidsordningen skal legge til rette for lek, kultur- og fritidsaktiviteter med utgangspunkt i alder, funksjonsnivå og interesser hos barna. Den skal hjelpe til med å gi barna gode normer og verdier. Skolefritidsordningen skal drives i samsvar med rammeplan for SFO.

### § 2 Eierforhold

Midt-Telemark kommune eier skolefritidsordningen og er ansvarlig for at driften er i samsvar med de til enhver tid statlige fastsatte lover og forskrifter. SFO i Midt-Telemark er lagt under virksomhetene Gvarv skole, Bø skule og Folkestad skule.

### § 3 Opptak og opptaksmyndighet til SFO

* SFO-leder ved den enkelte skole har myndighet til å foreta opptak av elever til skolefritidsordningen. Avslag på søknad kan påklages, klagefristen er 3 uker. Statsforvalteren er endelig klageinstans.
* Søknad om SFO-plass kunngjøres på kommunens nettside, med søknadsfrist 1. mars, og gjelder for ett skoleår. Det kan søkes plass i løpet av skoleåret, men det forutsetter ledig kapasitet på enhetene.
* Hovedopptaket skjer rett etter søknadsfrist hvert år.

### § 4 Opptakskriterier

Skolefritidsordningen gjelder for elever på 1. til 4. trinn, og for elever med særlige behov på 1.-7. trinn. Følgende barn har fortrinnsrett til SFO:

* Barn som mangler tilsyn hjemme etter skoleslutt.
* Barn med særlig behov. Med særlig behov menes dokumentert alvorlig nedsatt funksjonsevne, eller omfattende sammensatte vansker som medfører et behov for tilsyn utover skoletiden.
* Yngre elever går foran eldre elever.

Det skal tas et visst hensyn til sammensetning av gruppa mht. alder, kjønn, kontinuitet og barn som krever særlige tiltak.

### § 5 Opptaksperiode og oppsigelse

Søknad om plass for kommende skoleår sendes på elektronisk skjema via kommunens hjemmeside. Hovedopptaket til skolefritidsordningene skjer om våren med søknadsfrist 1. mars. Opptak til SFO skjer på den enkelte skole. Det må søkes hvert år. Ved ledige plasser gjennom skoleåret skjer det løpende opptak. («Løpende» opptak er opptak som ikke omfattes av hovedopptaket). Søkere som har søkt etter fristen for hovedopptak settes på venteliste, og vurderes fortløpende. Det kan søkes om redusert foreldrebetaling gjennom hele skoleåret. Denne vil da gjelde fra den 1. i måneden etter at søknaden og inntektsdokumentasjon er mottatt. Det må søkes på nytt for hvert skoleår.

Eventuelle endring av SFO-plass i løpet skoleåret kan kun gjøres ved overgang til nytt år 01.01. Dette gjelder også eventuelt bytte av tilbud mellom 38 og 44 uker (ferie-SFO).

Oppsigelse av skolefritidsplass skal være skriftlig, og sendes på elektronisk skjema via hjemmesiden til kommunen. Gjensidig oppsigelsestid er en måned, og blir regnet fra den første dagen i måneden etter at oppsigelsen er registrert. Det må betales for plassen i oppsigelsestiden.

### § 6 Foreldrebetaling

Kommunestyret fastsetter til enhver tid gjeldende satser og retningslinjer, vedtatt av kommunestyret for månedlig foreldrebetaling. Dager kan kun kjøpes for barn som allerede har SFO-tilbud. Mat i SFO skal finansieres via selvkost. Kostpris blir satt ut fra tilbudet hver enkelt SFO gir.

Barn som er syke i minst en måned sammenhengende, får fritak fra betaling fra første dag i sykdomsperioden. Sykdom må dokumenteres med legeattest.

Ved manglende betaling for tilbudet, sender kommunen ut varsel om oppsigelse av plass. Dersom partene ikke kommer til en ordning, mister barnet plassen. Barn av familier med utestående oppholdsbetaling fra kommunal skolefritidsordning blir ikke tildelt SFO-plass før tidligere utestående oppholdsbetaling for dette barnet er oppgjort.

Familier med lav inntekt kan søke om redusert foreldrebetaling for elever på 1.-4.trinn. Ingen familier med barn på 1.-4.trinn skal bruke mer enn maksimalt seks prosent av inntekten sin til å betale for en SFO-plass. Inntektsgrensen for å få redusert betaling i SFO i Midt-Telemark kommune regnes ut fra gjeldende SFO-pris.

For barn med særskilte behov på 5.-7.trinn skal SFO være gratis.

12 timer gratis SFO i uka for elever på 1., 2. og 3. trinn.

### § 7 Leke- og oppholdsareal

SFO disponerer ute- og innearealer ved den enkelte skole som er egnet til formålet. SFO drives i skolens lokaler og skolens uteareal.

### § 8 Oppholdstid

Skolefritidsordningen i skoleåret:

- SFO åpner klokken 07.00 om morgenen og holder på til skoledagen begynner, og fra skoleslutt til klokken 16.45.

- SFO er stengt i hele juli måned.

- SFO er stengt i romjul og påske

Skolefritidsordningen i skoleferiene:

- SFO er åpent i høstferien

- SFO er åpen i vinterferien

- SFO er åpen i sommerferien, minus juli.

- Ved færre brukere enn 10 i skolens ferier på den enkelte skole, kan tilbudet samordnes og legges til en skole.

Personalet ved SFO har 5 planleggingsdager i løpet av året, da er SFO stengt.

Foresatte kan velge mellom følgende tilbud:

|  |  |  |  |
| --- | --- | --- | --- |
| SFO med ferietilbud  | 5 dager  | 3 dager  | Morgen-SFO  |
| SFO uten ferietilbud  | 5 dager  | 3 dager  | Morgen-SFO  |

### § 9 Ledelse og bemanning

Rektor ved skolen er administrativ leder for skolefritidsordningen, og har det overordnede ansvaret for SFO-ordningen ved den enkelte skole. Skolefritidsordningen på den enkelte skole skal ha en SFO- leder. SFO- leder har bemannings- og personalansvar, samt det faglige ansvaret. Personalet som jobber i SFO skal legge fram godkjent politiattest på samme måte som ellers i skolen. De ansatte har taushetsplikt etter forvaltningsloven § 13.

§ 10 Iverksettelse

Denne forskriften trer i kraft fra XX.XX.2025.